Il-Ministru fl-Uffiċċju tal-Prim Ministru responsabbli mix-Xandir Pubbliku Carmelo Abela rringrazzja lil Reno Bugeja għall-mod professjonali li bih mexxa l-aħbarijiet tal-istazzjon tax-xandir pubbliku matul dawn l-aħħar seba' snin. Fi stqarrija l-Ministru Abela qal li fl-aħħar jiem iltaqa' mas-Sur Bugeja, li fit-18 ta' Lulju 2020, ġiet fi tmiemha l-kariga tiegħu bħala l-Kap tal-Kamra tal-Aħbarijiet tax-Xandir Nazzjonali u bħala l-Editur tal-Istazzjon Nazzjonali. Fi kliem il-Ministru Abela: "grazzi Reno Bugeja tas-servizz impekkabbli u ta' kwalità għall-aħbarijiet fuq ix-xandir nazzjonali". Huwa rringrazzjah ukoll tal-ħidma bla waqfien, b'tant integrità u lealtà lejn il-pubbliku matul karriera twila ta' 44 sena bħala ħaddiem fi ħdan il-PBS. Il-Ministru Abela nnota kif l-aħbarijiet tal-PBS taħt it-tmexxija ta' Reno Bugeja dejjem baqgħu jżidu fil-kwalità, tant li dawn baqgħu jingħataw fiduċja mit-telespettaturi, fejn fl-aħħar sondaġġi mill-Awtorità tax-Xandir dawn laħqu udjenza rekord ta' iżjed minn 200,000 segwaċi. Il-Ministru Abela faħħar il-mod u l-istil ġurnalistiku investigattiv, b'mistoqsijiet skjetti u studjati li kienu jsiru minn Reno Bugeja bħala l-preżentatur tal-programm dwar l-affarijiet kurrenti Dissett imxandar fuq l-istazzjon nazzjonali. Il-Ministru Abela qal li Reno Bugeja li jemmen li fadallu aktar x'joffri fil-qasam tax-xandir f'pajjiżna b'mod partikolari f'oqsma li għandhom x'jaqsmu mal-għarfien u l-edukazzzjoni dwar l-użu b'mod effettiv u sikur mill-pubbliku tal-għodda kollha relatati mal-pjattaformi tal-midja f'pajjiżna.